24 Ιουλίου 2025

**Η INTERBETON και η N.V. BEKAERT S.A. ανακοινώνουν στρατηγική συνεργασία για την κυκλοφορία του "Intersteel, Powered by Dramix®"**

**Νέο πρότυπο βιώσιμων λύσεων για βιομηχανικά δάπεδα στην Ελλάδα**

Η INTERBETON, μέλος του Ομίλου TITAN και κορυφαία εταιρία στον κλάδο των δομικών υλικών στην ελληνική αγορά, και η N.V. BEKAERT S.A., παγκόσμιος ηγέτης στην παραγωγή καινοτόμων μεταλλικών ινών για την ενίσχυση του ετοίμου σκυροδέματος, ανακοινώνουν εμπορική συνεργασία και παρουσιάζουν το **Intersteel, Powered by Dramix®**, τη νέα γενιά **βιώσιμων, τεχνολογικά προηγμένων ινοπλισμένων σκυροδεμάτων** με εξαιρετικές τεχνικές επιδόσεις **για την κατασκευή βιομηχανικών δαπέδων**.

Η μακρόχρονη έρευνα και ανάπτυξη της INTERBETON παρουσιάζει εξελιγμένες συνθέσεις σκυροδέματος σε συνδυασμό με τις διεθνώς αναγνωρισμένες χαλύβδινες ίνες **Dramix®** της BEKAERT, και προσφέρει την κορυφαία λύση σε έργα υψηλών απαιτήσεων. Το **Intersteel, Powered by Dramix®** έχει σχεδιαστεί ειδικά για να ανταποκριθεί στη συνεχώς αυξανόμενη ζήτηση της ελληνικής αγοράς για **βιομηχανικά δάπεδα υψηλών επιδόσεων, μεγάλης ανθεκτικότητας και περιβαλλοντικής υπευθυνότητας**.

Μέσω αυτής της συνεργασίας, η INTERBETON ενισχύει τη δέσμευσή της στην παροχή καινοτόμων λύσεων που συνδυάζουν **προηγμένα τεχνικά χαρακτηριστικά, βιωσιμότητα και αποδοτικότητα**. Η τεχνολογία **Dramix®** επιτρέπει τη σημαντική μείωση της χρήσης παραδοσιακού οπλισμού, τον περιορισμό του ανθρακικού αποτυπώματος και την ταχύτερη ολοκλήρωση των έργων — στοιχεία που ευθυγραμμίζονται πλήρως με το όραμα της INTERBETON για κατασκευές χαμηλών εκπομπών, μεγάλης ανθεκτικότητας και υψηλής αποδοτικότητας.

«*Είμαστε ενθουσιασμένοι που ενώνουμε τις δυνάμεις μας με τη N.V. BEKAERT S.A.*» δήλωσε ο Χριστόφορος Βούλγαρης, Διευθυντής Τομέα Σκυροδέματος της INTERBETON. «Το ***Intersteel, Powered by Dramix®*** *θα αποτελέσει ένα νέο σημείο αναφοράς για τα βιομηχανικά δάπεδα στην Ελλάδα, συνδυάζοντας κορυφαίες επιδόσεις με την έμφαση στη βιωσιμότητα — μια βασική αξία τόσο για την εταιρία μας όσο και για τον κλάδο συνολικά*.»

«*Η συνεργασία με την INTERBETON μάς επιτρέπει να φέρουμε τις αποδεδειγμένες επιδόσεις του* ***Dramix®*** *στην ελληνική αγορά – προσαρμοσμένες στις τοπικές ανάγκες με έμφαση στη βιωσιμότητα και τη δημιουργία αξίας*» ανέφερε ο Carlos Piles, Αντιπρόεδρος του Τμήματος Κτιριακών Εφαρμογών & Μηχανικών Υπηρεσιών της N.V. BEKAERT S.A. «*Αυτή η συνεργασία συνδυάζει την παγκόσμια καινοτομία με την τοπική εφαρμογή, θέτοντας ένα νέο πρότυπο βιώσιμης κατασκευής για κατασκευαστές και επενδυτές*.»

Το **Intersteel, Powered by Dramix®** θα είναι διαθέσιμο για πελάτες σε όλη την Ελλάδα από τον **Σεπτέμβριο 2025**, υποστηριζόμενο από ολοκληρωμένες τεχνικές υπηρεσίες και συμβουλευτική σχεδιασμού από την εξειδικευμένη ομάδα της INTERBETON.

**Σχετικά με την INTERBETON**

Η INTERBETON, μέλος του Ομίλου TITAN, είναι ένας από τους κορυφαίους προμηθευτές έτοιμου σκυροδέματος και καινοτόμων δομικών υλικών στην Ελλάδα, με δέσμευση στην παροχή λύσεων υψηλών τεχνικών επιδόσεων που προάγουν την αποτελεσματική και βιώσιμη ανάπτυξη του κατασκευαστικού κλάδου. Για περισσότερες πληροφορίες, επισκεφθείτε την ιστοσελίδα μας στη διεύθυνση [**www.interbeton.gr**](http://www.interbeton.gr).

**Σχετικά με την N.V. BEKAERT S.A.**

Η BEKAERT είναι παγκόσμιος ηγέτης στον τομέα της μετατροπής μεταλλικών ινών και της τεχνολογίας επιφανειακής επικάλυψης, με έδρα το Βέλγιο. Με περισσότερα από 140 χρόνια εμπειρίας, η εταιρία εξυπηρετεί ένα ευρύ φάσμα κλάδων, προσφέροντας προηγμένες λύσεις που ενισχύουν την απόδοση, την ασφάλεια και τη βιωσιμότητα. Για περισσότερες πληροφορίες, επισκεφθείτε την ιστοσελίδα[**https://construction.bekaert.com/gl/en**](https://construction.bekaert.com/gl/en)**.**